FI Euroopan unionin virallinen lehti C 20/3

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2016/C 20/03)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”QUESO TETILLA”/”QUEIXO TETILLA”

EU-nro: ES-PDO-0117-01232–21.5.2014

SAN ( X ) SMM ( )

1. Hakijaryhmä ja oikeutettu etu

Suojattua alkuperänimitystä ”QUESO TETILLA”/”QUEIXO TETILLA” sääntelevä neuvosto.

Hakijaryhmällä on oikeus hakea tuote-eritelmän muutosta, sillä se on SAN-nimityksen hallinnoinnista vastaava elin suojattua alkuperänimitystä ”Queso Tetilla” koskevan asetuksen 4 artiklan nojalla sekä SAN-nimityksen sääntelyviranomainen Galician elintarvikkeiden laadun edistämisestä ja suojelemisesta 18 päivänä helmikuuta 2005 annetun lain nro 2/2005 12 artiklan nojalla. Kaikki tuottajat ja valmistajat kuuluvat tähän ryhmään.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☒ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Valmistusmenetelmä — ☐ Yhteys maantieteelliseen alueeseen — ☒ Merkinnät — ☒ Muut [leikkaaminen]

4. Muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EY) N:o 1151/2012 53 artiklan 2 kohdan kolmannen alakohdan mukaisesti. — ☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

Pääsyyt näihin muutoksiin voidaan tiivistää seuraavasti:

— Sosio-ekonominen kehitys raaka-aineen hallinnoinnissa. Nämä muutokset johtuvat muun muassa siitä, että tuotteen valmistusketjuun on tullut mukaan uusi toimija, maidon ensimmäinen ostaja, joka voi toimia maidonjakelussa välittäjänä karjatilojen ja juustomeijereiden välillä.

— Muutokset, jotka liittyvät suojatun tuotteen laadun parantamiseen ja tuotantotekniikoiden kehittymiseen. Näihin muutoksiin kuuluvat esimerkiksi kypsyysajan määrittäminen tai parasta ennen -merkintä.

Tuote-eritelmän kohtiin tehdään seuraavat muutokset:

5.1 Tuotteen nimi

Alkuperänimitys galician kielellä, Queixo Tetilla, lisätään espanjalaisen nimityksen rinnalle, koska tuotteesta käytetään yleisesti molempia nimityksiä.

5.2 Tuotteen kuvaus

Seuraavia kappaleita on muutettu:

— Muoto: Muodon kuvauksessa on kirjoitusvirhe. Muoto on kuvattu tuote-eritelmässä adjektiiveilla ”kartio, kuperan kartiomainen” (”cónica, convexo-cónica”), kun adjektiivien pitäisi olla ”kartio, kovera ja kupera” (”cónica, cóncava-convexa”).

— Proteiinien prosentuaalinen osuus: Kappale on poistettu, sillä on havaittu, että tämä prosenttiluku ei ole ratkaiseva tekijä tuotteen ominaisuuksien määrittelyssä. ”Queso Tetilla”/”Queixo Tetilla” -juuston valmistuksessa käytettävä maito on täysmaitoa, jota ei ole standardisoitu, sillä maidon koostumuksessa, etenkin proteiinipitoisuuksissa, on luonnollista vaihtelua karjan rehusta, vuodenajasta, ilmastosta jne. riippuen. Vaihtelulla ei ole kuitenkaan vaikutusta SAN-tuotteen ominaisuuksiin. Näin ollen tämä tunnusluku on päätetty poistaa tuote-eritelmästä.

— Kuiva-ainepitoisuus: Kuiva-ainepitoisuus on tällä hetkellä ”45–50 prosenttia”. Muutoksen jälkeen kuiva-ainepitoisuudelle annetaan ainoastaan alaraja 45 prosenttia, sillä uudella, juuston kuiva-aine- ja rasvapitoisuuden suhdetta mittaavalla tunnusluvulla ”Muun kuin rasva-aineen vesipitoisuus”, juuston täyteläisyys pystytään määrittelemään paremmin.

— Muun kuin rasva-aineen vesipitoisuus: Tämä kappale puuttuu tällä hetkellä tuote-eritelmästä. Muun kuin rasva-aineen vesipitoisuuden tulee olla 66–72 prosenttia. Puuttuva kappale lisätään tuote-eritelmään. Tämä tunnusluku määrittelee kuiva-aineen ja rasva-aineen suhteen. Tunnusluku kuvaa tuotteen täyteläisyyttä ja kertoo tältä osin tuotteen laadusta.

5.3 Alkuperätodisteet

Ensimmäisten ostajien rekisteri luotiin, jotta tuotteen jäljitettävyyden valvontaa voitaisiin parantaa.

Perinteisesti näiden juustojen valmistuksessa on toiminut kahteen ryhmään kuuluvia toimijoita: karjankasvattajia, jotka tuottavat raaka-ainetta, ja valmistajia, jotka valmistavat raaka-aineesta nimisuojattua tuotetta. Tällä hetkellä kaikki valmistajat eivät hanki raaka-ainetta suoraan karjatiloilta, vaan ne voivat myös hankkia raaka-aineen niin kutsutuilta maidon ensiostajilta, jotka keräävät maantieteellisellä alueella sijaitsevilla karjatiloilla tuotetun maidon ja toimittavat sen valmistajille.

5.4 Tuotantomenetelmä

Valmistuksen teknisiin tietoihin on lisätty seuraavat muutokset:

— Juustouman valmistaminen: Valmistuksessa käytettyjä juoksetusentsyymejä käsittelevän kohdan sananmuotoa on muutettu. On myös tarpeen muuttaa kohtaa, joka kuvaa juoksettumisolosuhteita: aikaa ja lämpötilaa. Tämänhetkisen tuote-eritelmän mukaan lämpötila on 28 ja 32 celsiusasteen välillä ja aika on vähintään 20 minuuttia ja enintään 40 minuuttia. Ehdotettujen muutosten jälkeen lämpötilan vaihteluväli on 30–34 celsiusastetta. Myös kestoaikaa nostetaan: uusi vähimmäisaika on 30 minuuttia ja enimmäisaika 60 minuuttia.

Tämä muutos on seurausta teollisesti valmistettavan, runsaasti kymosiinia sisältävän juoksetteen valmistuksessa tapahtuneesta kehityksestä. Juoksetteen koostumus vastaa eläinperäistä juokseteuutetta, ja se sisältää kymosiinia jopa enemmän kuin eläinperäinen juoksete.

Lisäksi maidon laatu on parantunut viime vuosina ja maidon happamuusaste on nykyään alhaisempi. Tämän kehityksen vuoksi on tarpeen nostaa lämpötilaa ja juoksettumisen kestoaikaa, jotta juustoon saadaan oikeanlainen rakenne.

— Heran poistaminen juustoumasta: Tämän valmistusvaiheen määritelmä on lisätty. Vaihe oli jo määritelty, mutta sitä ei ollut voimassa olevassa tuote-eritelmässä. Juustouman rakeet vapauttavat heraa leikkaamisen aikana, ja heran poistamisessa on kyse yksinkertaisesti juustoheran siivilöimisestä pois juustoumasta.

— Juustouman peseminen: Kohdan sananmuotoa on muutettu, jotta valmistusvaiheen kuvaus olisi tarkempi ja jotta kävisi ilmi, että tämä käytäntö on vapaaehtoinen. Vuosien varrella saadut kokemukset ovat osoittaneet, että tämä valmistusprosessin vaihe ei ole välttämättä tarpeen.

— Juustouman uudelleenkuumentaminen: Tämä vaihe kuvataan tuote-eritelmässä virheellisesti. Kuvauksen mukaan kyseessä on ”juustouman peseminen vedellä, jonka lämpötila on kaksi astetta korkeampi kuin juustouman lämpötila”. Koska juustouman pesemisessä ei varsinaisesti ole kyse uudelleenkuumentamisesta, tämä kohta on poistettu, ja juustouman peseminen on jätetty juustonvalmistajan harkintaan, edellä mainitun mukaisesti.

— Puristaminen: ”Kolmen tunnin vähimmäisaika” on muutettu yleisempään muotoon ”tarvittavan ajan”, sillä ajan määrittäminen perustuu juustomestarin tietotaitoon.

Puristamiselle ei ole tarpeen määrittää vähimmäisaikaa, sillä tämä tekijä riippuu monesta muuttujasta, kuten käytetystä teknologiasta, tilan lämpötilasta, vuodenajasta, pH-arvon kehityksestä jne.

— Suolaus: Kohdan sananmuotoa on muutettu. Aiemmin kohta kuului: ”Suolaus tehdään suolaliemessä, jonka tiheys on 17–18 Baumén asteikolla. Upotuksen enimmäisaika on 24 tuntia.” Muutosten jälkeen kohta kuuluu: ”Suolaus kestää niin kauan kuin on tarpeen tuotteen luonteenomaisten piirteiden saavuttamiseksi. Upotuksen enimmäisaika on 24 tuntia. Suolaus tehdään sammiossa ja/tai suolavedessä.”

Perusteet ovat samat kuin edellisessä kohdassa.

— Kypsytys: Tämän vaiheen vähimmäiskestoa on pidennetty yhdellä päivällä, seitsemästä päivästä kahdeksaan päivään. Tarkoituksena on laadun yhdenmukaistaminen. Kypsytyksen vähimmäiskeston vähäinen pidentäminen ei muuta tuotteen ominaisuuksia, sillä kyse on vähimmäiskestosta, eli kypsytysaika saattoi olla myös ennen muutosta kahdeksan päivää tai yli. Kypsytyksen vähimmäiskeston pidentämisellä parannetaan tuotteen laatua.

Myös parasta ennen -päivämäärää on muutettu. Tällä hetkellä parasta ennen -päivämäärä on 60 päivää siitä päivästä lukien, kun tuote pakataan kuljetusta varten. Muutoksen jälkeen tuotteella on kaksi parasta ennen -päivämäärää, jotka riippuvat juuston painosta: päivämäärä on enintään 60 päivän päästä 0,5–0,7 kilogramman painoisilla juustoilla ja enintään 90 päivän päästä yli 0,7 kilogramman painoisilla juustoilla. Molemmissa tapauksissa laskeminen alkaa valmistuspäivämäärästä.

Ensinnäkin laskentatapaa on muutettu siten, että viitepäivämääränä käytetään tästä lähtien valmistuspäivämäärää. Tämä muutos perustuu siihen, että juustojen kypsyminen alkaa niiden valmistumishetkestä eikä siitä hetkestä, kun tuote pakataan kuljetusta varten. Näin ollen myös aika, jolloin tuote on parhaimmillaan, tulisi laskea valmistuspäivästä alkaen.

Toiseksi päivien tarkkaa lukumäärää ei enää anneta vaan ainoastaan päivien enimmäismäärä, eli 60 päivästä 90 päivään painosta riippuen. Tämä sopii paremmin, sillä näin valmistaja saa vapaasti asettaa parasta ennen -päivämäärän aikaisemmaksi, jos katsoo sen tarpeelliseksi.

Lopuksi yli 0,7 kilogrammaa painaville juustoille tulee määrittää 90 päivän raja, sillä sen kokoinen juusto on parhaimmillaan 90 päivän ajan valmistushetkestä.

5.5 Merkinnät

Täsmennetään, että suojattu alkuperänimitys, joka näkyy tuotemerkinnässä, voi olla yhtä lailla joko espanjaksi ”Queso Tetilla” tai galician kielellä ”Quiexo Tetilla”, rekisteristä riippuen.

5.6 Muut (leikkaaminen)

Juuston leikkaaminen puolikkaiksi itsepalvelumyymälöissä on mahdollista tietyin ehdoin.

”Queso Tetilla” -juusto myydään ilman keinotekoista pakkausta, sillä juuston kuori toimii sen luonnollisena suojana. Leikkaamisen jälkeen juustopalojen toinen puoli jää ilman tuotteen luonnollista suojaa. Jotta ”Queso Tetilla” -juuston palojen pitäminen kaupan itsepalvelupisteissä olisi helpompaa, yli 0,7 kilogrammaa painavat juustot voidaan leikata myyntipisteissä ja pitää kaupan läpinäkyvään elintarvikekelmuun pakattuina.

Tässä tapauksessa juusto voidaan leikata ainoastaan kahteen osaan, jotta juustossa säilyy sen tunnusomainen muoto, jonka kuluttaja tunnistaa tälle juustolle kuuluvaksi.

Alle 0,7 kilogrammaa painavat juustot tulee pitää kaupan kokonaisina.

YHTENÄINEN ASIAKIRJA

”QUESO TETILLA”/”QUEIXO TETILLA”

EU-nro: ES-PDO-0117-01232–21.5.2014

SAN ( X ) SMM ( )

1. Nimi

”Queso Tetilla”/”Queixo Tetilla”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.3 – Juustot

3.2 Kuvaus 1 kohdassa nimetystä tuotteesta

Juusto, joka on valmistettu rubia gallega-, friisiläis- tai ruskea alppikarja -rotuihin kuuluvien lehmien tai niiden risteytyksien maidosta ja jonka valmistusprosessiin kuuluvat seuraavat vaiheet: juustouman valmistaminen, juustouman leikkaaminen, heran poistaminen, mahdollinen juustouman peseminen, muotitus, puristaminen, suolaus ja kypsytys. Näiden vaiheiden jälkeen juustolla on seuraavat ominaisuudet:

Fyysiset ominaisuudet

— Muoto: kartio, kovera ja kupera

— Paino: 0,50–1,5 kilogrammaa

— Koko: Korkeus ylittää pohjan säteen pituuden ja alittaa pohjan halkaisijan pituuden. Enintään: 150 millimetriä (korkeuden ja pohjan halkaisijan osalta) Vähintään: 90 millimetriä (korkeuden ja pohjan halkaisijan osalta)

Aistinvaraiset ominaisuudet:

— Kuori: Kuori on miellyttävä, ohut ja joustava, sen paksuus on alle 3 millimetriä ja väri vaalean keltainen; luonnollinen, ei hometta. Kuoren pinnalla voi olla hometta estävä emulsio, joka on läpinäkyvä ja väritön.

— Juustomassa: Massa on pehmeää, kermaista ja yhtenäistä. Reikiä ei ole, tai niitä on vain vähän, ja ne ovat pienikokoisia ja jakautuneet tasaisesti. Väri on norsunluun valkoinen ja kellertävä.

— Tuoksu: Tuoksu on mieto ja kevyen hapan. Tuoksu muistuttaa suurelta osin maitoa, josta juusto on tehty.

— Maku ja aromi: Maitomainen, täyteläinen, kevyen hapan ja suolainen.

Fysikaalis-kemialliset ominaisuudet:

— Rasva-ainepitoisuuden prosentuaalinen osuus kuiva-aineessa: vähintään 45 prosenttia.

— Kuiva-ainepitoisuus: Vähintään 45 prosenttia.

— pH-arvo: 5,0–5,5

— Veden prosenttiosuus muussa kuin rasva-aineessa (osuus mitataan kahdeksannen ja viidennentoista päivän välillä juuston valmistumisesta): 66–72 prosenttia.

”Queso Tetilla” on perinteinen, ei-maantieteellinen alkuperänimitys, joka viittaa tuotteelle ominaiseen, naiseen rintaa muistuttavaan muotoon, joka on kuvattu tässä kohdassa esitetyissä fyysisissä ominaispiirteissä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

a) Rehu: Tuotantoalueen niityt ja rehukasvit ovat tärkeä osa karjan ravintoa. Tärkeä merkitys on myös laajoilla laidunmailla, joihin kuuluvat nurmialueet ja pensaskasvillisuutta sisältävät niityt, joilla eläimet oleskelevat vapaina silloin kun olosuhteet sen sallivat.

Kasviperäisiä väkirehuja käytetään täydentämään karjan energiantarvetta. Väkirehun valmistuksessa käytettävät raaka-aineet tulevat yksilöidyltä maantieteelliseltä alueelta, saatavuudesta riippuen.

b) Raaka-aineet: ”Queso Tetilla” -juuston valmistuksessa käytetään lehmän maitoa; eläinperäistä juoksetetta ja muita nimenomaisesti tämän juuston valmistukseen hyväksyttyjä juoksetusentsyymejä; maitohappobakteereja Lactococcus lactis subsp. lactis, Lactococcus lactis subsp. Cremoris ja mitä tahansa muuta hapatetta, joka ei muuta suojellun juuston ominaispiirteitä ja joka on nimenomaisesti hyväksytty tällä alkuperänimityksellä suojattujen juustojen valmistuksessa; suolaa ja mahdollisesti kalsiumkloridia. Toimivaltainen viranomainen myöntää kyseiset luvat hakijaryhmän pyynnöstä. Toimivaltainen viranomainen voi myöntää luvan uusien juoksetusentsyymien ja maitohappobakteerien käytölle varmistettuaan, että valmistuneet juustot vastaavat ominaisuuksiltaan ”Queso Tetilla” -juustoa.

Suojattujen juustojen valmistuksessa käytetty maito on täysin luonnollinen tuote, joka lypsetään rubia gallega-, friisiläis- tai ruskea alppikarja -rotuihin tai niiden risteytyksiin kuuluvista lehmistä, jotka tulevat yksilöidyllä maantieteellisellä alueella sijaitsevilta karjatiloilta.

Maito ei sisällä ternimaitoa eikä säilöntäaineita. Minkäänlainen prosessointi, joka standardisoi tai muuttaa maidon koostumusta, ei ole sallittua.

Muualta kuin rekisteröidyiltä karjatiloilta tulevan maidon ja niiden lehmien maidon, jotka eivät kuulu tuote-eritelmässä mainittuihin rotuihin, sekoittaminen juustossa käytettävään maitoon on kiellettyä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Maidon valmistuksen, siihen kuuluvien esivalmisteluiden sekä juustojen valmistuksen ja kypsytyksen tulee tapahtua 4 kohdassa kuvatulla maantieteellisellä alueella. Näin ollen kaikkien valmistusvaiheiden tulee tapahtua tämän alueen sisällä.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Queso Tetilla” -juusto voidaan asettaa kaupan vasta kun sen kuoressa näkyy kypsytykselle ominaiset luonnolliset ulkoiset piirteet.

Kuori muodostaa ”Queso Tetilla” -juuston luonnollisen suojan. Näin ollen ”Queso Tetilla” -juustoa pidetään kaupan ilman keinotekoista pakkausta. ”Queso Tetilla” -juusto voidaan kuitenkin pakata, mutta pakkauksen tulee olla ominaisuuksiltaan sellainen, että se ei muuta millään tavoin tuotteen fyysisiä, aistinvaraisia eikä fysikaalis-kemiallisia piirteitä, jotka on kuvattu 3.2 kohdassa. Tarkastusviranomainen valvoo ehtojen noudattamista ennakkotarkastuksella ja myöntää luvan pakkaukselle.

On myös sallittua suojata juusto hometta estävällä läpinäkyvällä ja värittömällä emulsiolla.

”Queso Tetilla” -juusto lähetetään juustomeijereistä kokonaisena. Yli 0,7 kilogrammaa painavia juustoja voidaan pitää kaupan myös puolikkaina. Siinä tapauksessa juustoissa on kaksi vastaetikettiä, yksi tuotteen molemmilla puolilla. Myös muita aitouden todistavia merkintöjä on kaksi, jotta leikkaamisen jälkeen molemmissa puolikkaissa on samat tunnistemerkinnät.

Koska puolikkaina kaupan pidettävien juustojen sisäpuoli jää ilman kuoren luonnollista suojaa, juustot leikataan kuluttajaa varten myyntipisteissä ja juustopuolikkaat on mahdollista suojata läpinäkyvällä elintarvikekelmulla.

Juuston leikkaaminen määräpaikassa varmistaa sen, että tuote on asetettu kaupan keinotekoiseen muovikelmuun pakattuna niin lyhyen aikaa kuin mahdollista, eikä tuotteen laatu näin ollen muutu.

Juusto voidaan leikata ainoastaan puolikkaiksi, sillä siten tuotteessa säilyy kuluttajalle tunnistettava naisen rinnan muoto.

”Queso Tetilla” -juusto voidaan kuitenkin leikata, riippumatta juuston painosta, vähittäismyyntipisteissä silloin, kun leikkaaminen tapahtuu kuluttajan edessä myyntihetkellä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

”Queso Tetilla” alkuperänimityksellä suojatuissa juustoissa on oltava kiinnitettynä oma nimitysmerkintä (vastaetiketti), joka takaa tuotteen aitouden. Vastaetiketissä on jokaista tuotetta vastaava yksilöity aakkosnumeerinen koodi ja suojatun alkuperänimityksen ”Queso Tetilla” jäljempänä esitetty tunnus.

Lisäksi kunkin tuottajan kauppaetiketeissä on oltava selvästi merkintä ”Denominación de Origen Protegida” (suojattu alkuperänimitys) ja ilmaus ”Queso Tetilla” tai ”Queixo Tetilla” sekä suojatun alkuperänimityksen EU-tunnus.

Jotta voidaan taata tuotteen aitous ja valvoa sen jäljitettävyyttä, aitouden takaavat vastaetiketit ja kauppaetiketit, joihin on merkitty suojattu alkuperänimitys ”Queso Tetilla”, kiinnitetään tuotteeseen niissä tiloissa, joissa tuote on valmistettu, ja siten, että etikettien uudelleenkäyttö ei ole mahdollista.

Kohdan 3.5 yksityiskohtaisen kuvauksen mukaisesti puolikkaina kaupan pidettävissä juustoissa on kaksi vastaetikettiä, yksi tuotteen molemmilla puolilla. Myös muita aitouden todistavia merkintöjä on kaksi, jotta leikkaamisen jälkeen molemmissa puolikkaissa on samat tunnistemerkinnät.

4. Maantieteellisen alueen tarkka rajaus

Maantieteellinen alue, jolla maito tuotetaan ja juustot, joilla on suojattu alkuperänimitys ”Queso Tetilla”, valmistetaan, käsittää koko Galician itsehallintoalueen.

5. Yhteys maantieteelliseen alkuperään

— Maantieteellisen alueen erityisyys

Galician maisemaan kuuluvat matalat vuoret, ja aluetta halkoo tiheä vesiverkosto. Tämä vuoristomaa ja vallitseva Atlantin ilmasto, johon kuuluvat runsaat sateet, on suotuisa sekä luonnollisten että viljeltyjen laidunalueiden kehittymiselle, ja alue tuottaa runsaasti rehu- ja maatalouskasveja. Maaperän tuottavuus on edistänyt laajan karjankasvatustoiminnan kehittymistä ja sen myötä myös runsaan maitotuoteteollisuuden kehittymistä.

On myös hyvä nostaa esiin inhimilliset tekijät, joihin kuuluvat yhä perinteisin menetelmin maitoa tuottavat perhetilat ja juustonvalmistuksen vuosisatoja vanhat käytänteet, jotka on samaan aikaan mukautettu nykyaikaisen teknologian kehitykseen ja lainmukaisiin hygienia- ja elintarviketurvallisuusvaatimuksiin.

— Tuotteen erityisyys

”Queso Tetilla” -juusto on yksi niistä laajaan galicialaiseen kulinaristiseen tuoteperheeseen kuuluvista tuotteista, jotka yhdistetään kiinteimmin tähän alueeseen.

”Queso Tetilla” on pehmeä juusto, jonka selkeimmät aistinvaraiset ominaisuudet ovat täyteläisyys, pehmeä, maitoa muistuttava tuoksu, kevyen hapan ja suolainen maku sekä maitomainen, täyteläinen aromi. Yhdessä nämä ominaisuudet muistuttavat maitoa, josta juusto on tehty. Juusto on erittäin liukoista ja helposti sulavaa.

Juuston selkeän omintakeinen, naisen rintaa muistuttava muoto, josta juusto saa nimensä, auttaa kuluttajaa tunnistamaan ”Queso Tetilla” -juuston muiden juustojen joukosta.

— Syy-seuraussuhde, joka yhdistää maantieteellisen alueen tuotteen ominaisuuksiin

Tälle suotuisalle maantieteelliselle alueelle on kehittynyt laajoja ja ensiluokkaisia laidun- ja nurmialueita, joiden hyötykäyttö on lisääntynyt viimeisten kahdenkymmenen vuoden aikana. Nurmirehun suuri osuus galicialaisen lypsykarjan ravinnossa ja ravintoon kuuluvat lajikkeet, etenkin palkokasvien suuri määrä, vaikuttavat lehmistä saatavan maidon koostumukseen sekä niihin aistinvaraisiin ja ravitsemuksellisiin ominaisuuksiin, jotka suojatulla juustolla on sen valmistuksen ja kypsytyksen päätteeksi. Ravinnon vaikutus näkyy etenkin juustomassan täyteläisyydessä sekä taikinan ja massan värissä.

Lisäksi maito tuotetaan perhetiloilla, jotka harjoittavat maltillista karjankasvatusta. Nämä tilat ovat luonteeltaan sellaisia, että niillä tuotettu maito on ominaisuuksiltaan sopiva tämän juuston valmistukseen.

Perinteiset valmistusmenetelmät, joihin vaikuttavat ratkaisevasti alueen tuottajien runsas tietotaito ja pitkät perinteet juuston valmistuksessa ja joihin kuuluu lyhyt kypsymisaika, antavat juustolle sen tyypillisen täyteläisen ja lempeän maun.

Lisäksi kuluttajat tunnistavat heti tuotteen ainutlaatuisen muodon, joka muistuttaa naisen rintaa ja joka saadaan aikaan muotittamalla ja puristamalla. Kuluttajat myös yhdistävät muodon suoraan juuston galicialaiseen alkuperään, sillä tätä tunnusomaista juustoa on valmistettu ainoastaan tällä alueella jo ennen 1700-lukua, vaikka ensimmäiset kirjalliset viittaukset juustoon ovat peräisin 1700-luvulta. Sen jälkeen, 1800-luvusta lähtien, sekä yleisessä että tieteellisessä, teknisessä ja ruoka-aiheisessa kirjallisuudessa on lukuisia viittauksia tähän juustoon. On hyvä huomata, viittauksen kansainvälisestä luonteesta johtuen, maininta teoksessa O’Shea’s Guide to Spain and Portugal (Lontoo, 1889), joka suosittelee lämpimästi matkailijoita maistamaan ja nauttimaan ”omintakeista galicialaista queso de teta -juustoa, joka on keskeinen osa galicialaista ruokakulttuuria”.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://medioruralemar.xunta.es/fileadmin/uploads/media/Queso_Tetilla_Pliego_condiciones_Septiembre_2015.pdf

(1) EUVL L 343, 14.12.2012, s. 1.